Lav et referat af nedenstående tekst:

Tekst:
En 31-årig mands hensynsløse kørsel var natten til lørdag skyld i en større ulykke, der spærrede for al trafik på motorvej E45 fra 23.30 til 02.30. Uheldet skete i nordgående retning mellem afkørsel 32 Sønderup og afkørsel 31 Støvring S. Her kørte den 31-årige mand op bag i et ægtepar - begge på 67 år - som måtte fragtes på Aalborg Universitetshospital til behandling for deres ikke-livstruende skader. - Bilinspektøren på stedet vurderer, at han har kørt omkring 200 kilometer i timen. Og foruden farten står han også til at blive sigtet for en række andre trafikforseelser, oplyser vagtchef ved Nordjyllands Politi Bent Højgaard. Ifølge vagtchefen er der dog ikke umiddelbart noget, der tyder på, at den 31-årige var påvirket af alkohol, men det skal blodprøver nu vise. Manden er blevet afhørt, men anklagere fra Nordjyllands Politi har vurderet, at det ikke er nødvendigt at fremstille ham i grundlovsforhør. Kører i nødsporet Forud for ulykken havde den mandlige bilist kørt "mærkeligt". En opførsel, der blev bemærket af en patruljevogn, som satte efter manden. Det fortæller vagtchef Poul Fastergaard til Nordjyske. - Det dækker over meget, men dels kører han i nødsporet over en længere strækning, så kører han en strækning ude i anden vognbane, og så en strækning i første vognbane. Han kører en overgang med meget høj hastighed, så bremser han helt ned og kører med meget lav hastighed for igen at sætte faren op. Og et par gange, hvor han overhaler nogen, kører han tæt ind foran. Så det er meget hensynsløst, siger vagtchefen. Alle spor på motorvej E45 blev åbnet op igen klokken 2.30 natten til lørdag. VIDEO: Oprydning efter ulykke på motorvej E45:

Referat:
E45 var spærret flere timer natten til lørdag, efter en ung mand kørte hensynsløst og endte med at påkøre et ældre ægtepar.